Basta fortalte torsdag aften om to kvinder, der fik en brystforstørrende operation hos plastik-kirurgen Bodil Gregersen i Aalborg. Her ligger priserne langt under markedsprisen, men ingen af kvinderne fik det resultat de forventede. Marlene Sørensen var en af kvinderne. Efter operationen gik der infektion i et af de nye bryster. Marlene Sørensen måtte igennem et langt sygdomsforløb og mistede også sit arbejde. I dag prøver hun at få erstatning, på grund af den operationen der endte galt. Ligeledes galt gik det for Maria Sørensen. Efter operationen kom der bylder og betændelse i det ene bryst. Implantatet måtte fjernes, og Marias Sørensens bryst blev for altid skamferet. Udover de to sager har Basta kendskab til fem andre sager, hvor Bodil Gregersen også beskyldes for fejl. Bodil Gregersen ønskede ikke at udtale sig til Basta. Ny lovgivning betyder at Sundhedsstyrelsen fra 1. april i år skal registrere, at alle plastik-kirurger har de fornødne kvalifikationer. Hvis man ikke er registreret hos Sundhedsstyrelsen, kan man ganske enkelt ikke arbejde som plastik-kirurg. Den nye lovgivning betyder også, at Sundhedsstyrelsen kan bremse de kirurger, der laver for mange fejl. Sundhedsstyrelsen kan i en periode, mens de undersøger den pågældende plastik-kirurg, bremse eksempelvis brystforstørrende operationer, hvis fejlkvoten er høj.

Opsummering:
TV2's Basta fortalte i går om to kvinder, der fik en brystforstørrende operation, der gik helt galt. Nu vil sundhedsstyrelsen se den aalborgensiske kirurg efter i sømmene.